Skoolbegrotings onder al hoe meer druk‘n Leerder se temperatuur word nagegaan by Laerskool Pierneef. (Foto: Verskaf) Duisende gr. 12- en gr. 7-leerders het die afgelope week te midde van die Covid-19-pandemie teruggekeer skool toe, maar skole se begrotings is onder toenemende druk weens ouers wat die betaling van skoolgeld gestaak het. Chris Klopper, uitvoerende hoof van die Suid-Afrikaanse Onderwysersunie (SAOU), sê benewens die probleme wat uit die bestryding van die virussiekte spruit, ervaar skole groot geldelike probleme omdat talle ouers doodgewoon opgehou het om skoolgeld te betaal. “Die redes wat aangevoer word, is dat sekere ouers van oordeel is dat dit nie nodig is om skoolgelde te betaal as die skool nie ŉ diens lewer nie en ander aanvoer dat hulle in die sakesektor werksaam is en hulle vermoë om inkomste te genereer ernstig gekortwiek is,” sê Klopper. Hy sê die SAOU het groot begrip dat dit in sommige gevalle vir mense bloot onmoontlik geword het om skoolgeld te betaal, maar dat ŉ ernstige beroep op ouers gedoen word vir wie dit wél moontlik is, om steeds te betaal. Klopper sê skole se vermoë om personeel aan te stel word direk aan die betaling van skoolgeld gekoppel. Dit maak kleiner klasse en dus meer gefokusde onderrig moontlik, skaars vakke, remediërende onderrig en arbeidsterapie kan op dié manier aangebied word en kultuur- en sportaktiwiteite kan voorsien word. “Onderwyspersoneel in die diens van die skool is ŉ ongelooflike bate vir skole om hulle diens aan die gemeenskap te kan vervul. Dit is ŉ bate wat nie verlore kan gaan nie.” Klopper sê dit is uiters belangrik dat ouers hul verantwoordelikheid teenoor die skool besef. “Onderwyspersoneel wat deur die skool in diens geneem word, is werklik ŉ kwesbare groep opvoeders wat met goeie reg op beskerming deur skoolbeheerliggame kan staatmaak. Hulle word deur die gemeenskap in diens geneem om direk diens aan die gemeenskap se ouers en kinders te lewer deur akute en gefokusde behoeftes te pak.” Die SAOU sê hy het groot begrip vir die finansiële probleme wat skole in dié stadium beleef, maar doen ŉ ernstige beroep op beheerliggame om hul skole se begrotings só aan te pas dat dié onderwysers se poste nie in die gedrang kom nie. Weens die pandemie geld ŉ verbod steeds op georganiseerde kultuur- en sportbyeenkomste en Klopper sê dit is een plek waar die sente omgedraai kan word. Die SAOU vra ook dat salarisverlagings of selfs afleggings as die laaste uitweg oorweeg moet word. “Hierdie personeel verdien elke belanghebber in die onderwys se gefokusde aandag en beskerming,” sê Klopper. Hy sê talle skole het reeds suksesvol om hulp aangeklop by die regering se tydelike noodverligtingsfonds (Covid-19 TERS) vir betalings en beveel aan dat skole van dié opsie gebruik maak as hulle finansiële probleme ondervind.